کابل ښار کې چاودنه؛ د عامه ساتنې تصدۍ ویاند او دوه تنه نور وژل شوي
نن یکشنبه سهار څه کم نهه بجې د کابل ښار د اتمې امنیتي حوزې اړوند «کارته نو» سیمه کې ماین چاودنه شوې ده.
چاودنه نن یکشنبه سهار جنورۍ ۱۰ (مرغومې ۲۱) د کابل ښار د اتمې امنیتي حوزې اړوند د «کارته نو» اول سرک د احمدشاه ابدالي لیسې ته مخامخ د نوموړي پر فورنر موټر شوې ده. د کورنیو چارو وزارت ویاند طارق ارین وايي، ضیاء ودان خپل دفتر ته پر لار و چې پر موټر یې چاودنه شوې ده. د نوموړي په وینا په دغه چاودنه کې یو بل تن هم ټپي شوی دی. که څه هم د کورنیو چارو وزارت د یادې چاودنې پړه پر وسله والو طالبانو اچولې، خو تر دا مهاله د طالبانو په ګډون هیڅ یوې ډلې یې مسؤلیت نه دی منلی. افغان ولسمشر محمد اشرف غني د عامه ساتنې تصدۍ پر ویاند ضیاء ودان نننۍ چاودنه غندلې ده. نوموړي ویلي چې پر وطنپالو، ژمنو او خدمتګارو شخصیتونو برید د اسلامي ارزښتونو خلاف او بشري ضد جنایت دی. له ارګ څخه په خپره شوې اعلامیه کې د ولسمشر غني له قوله ویل شوي: "د طالبانو له لوري د تاوتریخوالي زیاتوالی دا ښیي چې هغوی سولې ته د ژمنتیا روحیې خلاف بې ګناه خلک وژني او عام المنفعه تاسیسات ویجاړوي." د بیان له مخې ولسمشر غني امنیتي او کشفي ارګانونو ته د دغه چاودنې د عاملینو د پیدا کولو او په سزا رسولو سپارښتنه کړې ده. د افغانستان د ملي مصالحې عالي شورا مشر عبدالله عبدالله د عامه ساتنې تصدۍ پر ویاند نننۍ چاودنه غندلې او د هغه د مړینې په اړه خواښیني ښودلې ده. عبدالله عبدالله د هیواد له کشفي او امنیتي ارګانونو څخه غوښتنه کړې چې د یادې پېښې عاملین پیدا او په سزا یې ورسوي. د ټولنیزو رسنیو ګڼو کار کوونکو هم پر ضیاء ودان چاودنه غندلې او په اړه یې خواشیني ښودلې ده.